open-index/open-wikipedia-markdown huggingface dataset:
จารุพงษ์ ทองสินธุ์

**จารุพงษ์ ทองสินธุ์** (7 กันยายน พ.ศ. 2500 - 6 ตุลาคม พ.ศ. 2519)  เป็นนักศึกษาธรรมศาสตร์ ที่ถูกยิงเสียชีวิตในเหตุการณ์สังหารหมู่ 6 ตุลาฯ โศกนาฏกรรมครั้งนั้น ได้กลายเป็นตัวแทนของความโหดร้ายในเหตุการณ์ 6 ตุลา เพื่อเป็นการระลึกถึงจารุพงษ์ ในปี พ.ศ. 2562 สภานักศึกษามหาวิทยาลัยธรรมศาสตร์ได้จัดงานมอบรางวัลจารุพงษ์ ทองสินธุ์ เพื่อประชาธิปไตยเป็นครั้งแรก และชื่อของเขาถูกนำไปเป็นชื่อห้องประชุม "จารุพงษ์ ทองสินธุ์" ของสภานักศึกษามหาวิทยาลัยธรรมศาสตร์แต่ได้ถูกถอดออกไปในภายหลัง

## ชีวิตช่วงแรก
จารุพงษ์ เกิดเมื่อวันที่ 7 กันยายน พ.ศ. 2500 ที่บ้านเลขที่ 188 หมู่ที่ 2 ตำบลอิปัน อำเภอพระแสง เป็นบุตรนายจินดา ทองสินธุ์ รับราชการเป็นครู กับนางลิ้ม ทองสินธุ์ เป็นชาวสวน สำเร็จการศึกษาชั้นมัธยมศึกษาตอนต้น จากโรงเรียนสุราษฎร์ธานี ก่อนเข้าศึกษาต่อที่โรงเรียนวัดสุทธิวราราม และระดับอุดมศึกษาที่มหาวิทยาลัยธรรมศาสตร์

ในช่วงนั้น จารุพงษ์เป็นนักศึกษาคณะศิลปศาสตร์ปีที่ 2 เข้าร่วมกิจกรรมการเมืองซึ่งกำลังร้อนแรงอยู่ในขณะนั้น โดยเป็นอุปนายกองค์การนักศึกษามหาวิทยาลัยธรรมศาสตร์ และกรรมการบริหารศูนย์กลางนิสิตนักศึกษาแห่งประเทศไทย เพื่อนนักศึกษาคนหนึ่งสมัยเรียนธรรมศาสตร์ของจารุพงษ์ คือ ศาสตราจารย์ เกษียร เตชะพีระ หัวหน้าสาขาวิชาการเมืองการปกครอง คณะรัฐศาสตร์ มหาวิทยาลัยธรรมศาสตร์

## เหตุการณ์ 6 ตุลาฯ
ในวันที่ 27 กันยายน พ.ศ. 2519 จารุพงษ์บอกแม่ลิ้ม ทองสินธุ์ว่าเขาจะสอบในวันที่ 6 ตุลาคม และจะกลับบ้านในวันที่ 11 ตุลาคม

เช้าวันที่ 6 ตุลาคม พ.ศ. 2519 จารุพงษ์เป็นคนคอยไล่ให้เพื่อนๆรีบหนีไปให้หมด เป็นคนที่คอยยืนคุ้มกันให้ และหลังจากที่แน่ใจว่าไม่มีใครเหลืออยู่แล้วเขาวิ่งไปทางตึกคณะนิติศาสตร์เพื่อที่จะไปลำเลียงผู้บาดเจ็บออกมา สุดท้ายเขาถูกยิงเข้าที่ปอดข้างซ้าย หนึ่งสัปดาห์ต่อมาเพื่อนๆเห็นภาพเขาในหนังสือพิมพ์เสียชีวิตบนสนามฟุตบอล

นางลิ้มและนายจินดา ทองสินธุ์ ไม่ทราบข่าวการเสียชีวิตของจารุพงษ์ ได้ออกตามหาเขาหลายสิบปี จนกระทั่งในปี พ.ศ. 2539 เพื่อนๆของเขาได้เดินทางไปหานางลิ้มและนายจินดาเพื่อแจ้งข่าว

## การรำลึก
ในปี พ.ศ. 2539 เพื่อเป็นการระลึกถึงจารุพงษ์ ชื่อของเขาถูกนำไปเป็นชื่อห้องประชุม "จารุพงษ์ ทองสินธุ์" ของ สภานักศึกษา มหาวิทยาลัยธรรมศาสตร์ (ตั้งอยู่ที่ตึกกิจกรรม ท่าพระจันทร์) แต่ภายหลังปี พ.ศ. 2556 มีการปรับปรุงตึกกิจกรรมที่ท่าพระจันทร์ ชื่อเขาจึงได้ถูกถอดออกไป

ในงานรำลึก 6 ตุลาฯ ปี พ.ศ. 2562 สภานักศึกษามหาวิทยาลัยธรรมศาสตร์ได้มอบรางวัลจารุพงษ์ ทองสินธุ์ เพื่อประชาธิปไตยเป็นครั้งแรก ให้แก่นักกิจกรรมที่เคลื่อนไหวเรียกร้องและปกป้องประชาธิปไตย เช่นเดียวกับที่จารุพงษ์ได้เคลื่อนไหวในเหตุการณ์ 6 ตุลาฯ พิธีมอบรางวัล จัดขึ้นทุกปีตั้งแต่นั้นเป็นต้นมา

## อ้างอิง

## แหล่งข้อมูลอื่น
* รายละเอียด จารุพงษ์ ทองสินธุ์  จากเว็บ 2519.net

หมวดหมู่:บุคคลจากจังหวัดสุราษฎร์ธานี‎‎
หมวดหมู่:ชาวไทยเชื้อสายไหหลำ‎‎
หมวดหมู่:นักเคลื่อนไหวเด็ก
หมวดหมู่:นักเคลื่อนไหวชาวไทย
หมวดหมู่:นักเขียนชาวไทย
หมวดหมู่:บุคคลที่เกี่ยวข้องกับเหตุการณ์ 6 ตุลา
หมวดหมู่:บุคคลจากโรงเรียนสุราษฎร์ธานี
หมวดหมู่:บุคคลจากโรงเรียนวัดสุทธิวราราม
หมวดหมู่:บุคคลจากคณะศิลปศาสตร์ มหาวิทยาลัยธรรมศาสตร์
มหาวิทยาลัยแอริโซนาสเตต

thumb|250px|ทางเดินใน มหาวิทยาลัยแอริโซนาสเตต

**มหาวิทยาลัยแอริโซนาสเตต** () เป็นมหาวิทยาลัยรัฐบาลในสหรัฐอเมริกา ตั้งอยู่ที่เมืองเทมพี รัฐแอริโซนา มหาวิทยาลัยก่อตั้งในปี ค.ศ. 1885 ในปี ค.ศ. 2005 มีนักศึกษามากกว่า 60,000 คน โดยมีในแคมปัสหลัก 51,612 คน ซึ่งนับเป็นมหาวิทยาลัยที่มีนักศึกษามากที่สุดในประเทศ มหาวิทยาลัยแอริโซนาสเตตมี 3 แคมปัส ได้แก่ในเมืองเทมพี เมืองฟีนิกซ์ และเมืองเมซา

## แหล่งข้อมูลอื่น
* เว็บไซต์มหาวิทยาลัยแอริโซนาสเตต
* สมาคมคนไทยใน มหาวิทยาลัยแอริโซนาสเตต

อแริโซนาสเตต
มาโนช เสนาชู

**มาโนช เสนาชู** (เกิด 31 ธันวาคม พ.ศ. 2512) อดีตสมาชิกสภาผู้แทนราษฎรจังหวัดนครศรีธรรมราช สังกัดพรรคคนขอปลดหนี้ เป็น สส.คนเดียวในสภาผู้แทนราษฎร พ.ศ. 2549 ที่ไม่ได้สังกัดพรรคไทยรักไทย

## การศึกษา
มาโนช เสนาชู จบการศึกษาชั้นมัธยมศึกษา โรงเรียนชะอวดวิทยาคาร ระดับปริญญาตรี คณะศิลปศาสตร์ หลักสูตรยุทธศาสตร์สำหรับบริหารระดับสูง (สมาคมยุทธศาสตร์ประเทศไทย) มหาวิทยาลัยเกริก และระดับปริญญาโท คณะรัฐประศาสนศาสตร์ มหาวิทยาลัยเกริก

สมัยเรียนที่มหาวิทยาลัยรามคำแหงได้รับเลือกเป็นประธานนักศึกษากลุ่มราม-ชะอวด และเป็นแนวร่วมต่อสู้ รสช. ในเหตุการณ์พฤษภาทมิฬ

## การทำงาน
มาโนช เสนาชู เคยลงสมัคร นายกองค์การบริหารส่วนตำบลท่าเสม็ด แต่ไม่ได้รับเลือกตั้ง ต่อมาในปี พ.ศ. 2540 เป็นรองผู้อำนวยการพรรคความหวังใหม่ และเป็นผู้ช่วย ส.ส.สุโขทัย กุศล หมีเทศ พรรคความหวังใหม่ ในปีต่อมาได้ย้ายมาสังกัดพรรคคนขอปลดหนี้ ดำรงตำแหน่งกรรมการบริหารพรรค เคยเป็นผู้สมัครระบบบัญชีรายชื่อของพรรคลำดับที่ 3 ในการเลือกตั้ง พ.ศ. 2544 แต่ไม่ได้รับเลือกตั้ง เนื่องจากพรรคฯ ได้รับคะแนนไม่ถึงเกณฑ์ร้อยละ 5 (ได้เพียงร้อยละ 4)

จากนั้นในการเลือกตั้งเมื่อวันที่ 2 เมษายน พ.ศ. 2549 นายมาโนชได้คะแนนเสียงชนะ ผศ.ชิต ปุริโสดม ผู้สมัครจากพรรคไทยรักไทย ด้วยคะแนน 3,712 ต่อ 3,033 คะแนน ขณะที่สัดส่วนผู้ไม่ประสงค์ลงคะแนนสูงถึง 36,878 ใบ และมีบัตรเสีย 7,771 ใบ  มีผู้มาใช้สิทธิทั้งหมด 51,394 คน จากผู้มีสิทธิทั้งหมด 105,427 คน  

ในการเลือกตั้งสมาชิกสภาผู้แทนราษฎรในประเทศไทย พ.ศ. 2550 นายมาโนชลงสมัคร ส.ส. นครศรีธรรมราช เขตที่ 3 ประกอบด้วย อำเภอหัวไทร, อำเภอเชียรใหญ่, อำเภอชะอวด, อำเภอปากพนัง  สังกัดพรรคมัชฌิมาธิปไตย แต่ไม่ได้รับเลือก ต่อมาในการเลือกตั้ง พ.ศ. 2554 ได้ย้ายมาลงสมัครในสังกัดพรรคมาตุภูมิ แต่ไม่ได้รับเลือกตั้ง

## อ้างอิง

หมวดหมู่:นักการเมืองจากจังหวัดนครศรีธรรมราช
หมวดหมู่:บุคคลจากอำเภอสิชล
หมวดหมู่:พรรคมัชฌิมาธิปไตย
หมวดหมู่:พรรคมาตุภูมิ
หมวดหมู่:พรรคภูมิใจไทย
หมวดหมู่:บุคคลจากคณะศิลปศาสตร์ มหาวิทยาลัยเกริก
อุทกทาน

**อุทกทาน** มีความหมายว่า ให้ทานด้วยน้ำ (หรือให้น้ำเป็นทาน) เป็นศาลตั้งอยู่ริมถนนราชดำเนินใน ใกล้โรงแรมรัตนโกสินทร์ และ สะพานผ่านพิภพลีลา สร้างขึ้นในสมัยพระบาทสมเด็จพระจุลจอมเกล้าเจ้าอยู่หัว เป็นปูนปั้นรูปพระแม่ธรณีกำลังบีบมวยผม มีน้ำสะอาดไหลออกมาจากปลายมวยผม สามารถใช้ดื่มกินได้

อุทกทาน สร้างจากพระราชดำริของสมเด็จพระศรีพัชรินทราบรมราชินีนาถ พระบรมราชชนนีพันปีหลวง เพื่อแจกจ่ายน้ำดื่มสะอาดบริสุทธิ์ให้ผู้คนทั่วไป โดยพระบาทสมเด็จพระมงกุฎเกล้าเจ้าอยู่หัว เมื่อครั้งดำรงพระราชอิสริยยศสมเด็จพระบรมโอรสาธิราชฯ สยามมกุฎราชกุมาร ได้พระราชทานคำแนะนำให้สร้างอุทกทาน เป็นรูปพระแม่ธรณีบีบมวยผม ปั้นขึ้นด้วยฝีพระหัตถ์ของ สมเด็จพระเจ้าบรมวงศ์เธอ เจ้าฟ้ากรมพระยานริศรานุวัดติวงศ์ ร่วมกับ พระยาจินดารังสรรค์ (พลับ) แล้วเสร็จทำพิธีเปิดในวันที่ 27 ธันวาคม พ.ศ. 2460 อันเป็นวันเฉลิมพระชนมพรรษาของ สมเด็จพระศรีพัชรินทราบรมราชินีนาถ

ในสมัยสงครามโลกครั้งที่ 2 เป็นยุคที่ข้าวยากหมากแพง อุทกทานนี้ถูกชาวบ้านเข้ามาขโมยเอาอุปกรณ์ท่อน้ำต่างๆไป จนทำให้ใช้การไม่ได้ และได้รับการซ่อมแซมให้ใช้ได้เหมือนเดิมในรัฐบาลจอมพลสฤษดิ์ ธนะรัชต์ แต่สถานที่นี้ก็ไม่ได้ใช้เป็นที่แจกจ่ายน้ำสะอาดอีกต่อไป คงเหลือแต่ศาลศักดิ์สิทธิ์ ที่ให้ผู้คนมาสักการะ

บริเวณลานอุทกทาน เคยมีแผงขายหนังสือจำนวนหลายสิบร้าน จนเป็นแหล่งขายหนังสือที่สำคัญ ก่อนที่จะถูกกรุงเทพมหานครให้ย้ายไปอยู่ที่สวนจตุจักร ในปี พ.ศ. 2528

รูปพระแม่ธรณีบีบมวยผม แสดงถึงความอุดมสมบูรณ์ จึงถูกใช้เป็นสัญลักษณ์ของหลายหน่วยงาน รวมทั้งเป็นเครื่องหมายของกิจการประปาในประเทศไทยทั้งการประปานครหลวง การประปาส่วนภูมิภาค และ พรรคประชาธิปัตย์

## แหล่งข้อมูลอื่น
* 
*

หมวดหมู่:ประติมากรรม
หมวดหมู่:คำศัพท์ศาสนาพุทธ
หมวดหมู่:โบราณสถานในเขตพระนคร
กุศลศรีอริยะ ศรีอารวงศา

**กุศลศรีอริยะ ศรีอารวงศา** นักการเมืองชาวไทยผู้มีหลายชื่อและเคยสังกัดหลายพรรคการเมือง เป็นอดีตสมาชิกสภาผู้แทนราษฎรจังหวัดสุโขทัย 4 สมัย สังกัดพรรคกิจสังคมและพรรคความหวังใหม่ ปัจจุบันมีอาชีพเป็นที่ปรึกษาบริษัทเอกชนแห่งหนึ่ง และประกอบธุรกิจส่วนตัว

## ประวัติ
เดิมมีชื่อว่า กุศล หมีเทศ เกิดเมื่อวันที่ 28 กุมภาพันธ์ พ.ศ. 2499 ที่จังหวัดสุโขทัย เป็นบุตรนายชื้น-นางกุหลาบ หมีเทศ อาศัยที่ตำบลท่าฉนวน อำเภอกงไกรลาศ จังหวัดสุโขทัย

ต่อมาเปลี่ยนชื่อตัวและนามสกุลเป็น "กุศลหมีเทศริ์ ศรีอารวงศา" และลาออกจากตำแหน่งหัวหน้าพรรคไทยเป็นไท เมื่อ 25 ธันวาคม พ.ศ. 2552

## การศึกษา
กุศล หมีเทศ สำเร็จการศึกษาระดับปริญญาตรี สาขาเคมี มหาวิทยาลัยศรีนครินทรวิโรฒ ประสานมิตร เมื่อปี พ.ศ. 2522 และต่อมาในปี พ.ศ. 2529 สำเร็จการศึกษาระดับปริญญาโท สาขารัฐประศาสนศาสตร์ จากสถาบันบัณฑิตพัฒนบริหารศาสตร์

## การทำงาน
กุศล หมีเทศ ได้รับเลือกตั้งเป็นสมาชิกสภาผู้แทนราษฎร จังหวัดสุโขทัย สังกัดพรรคกิจสังคม ในปี พ.ศ. 2526, พ.ศ. 2531 และ เดือนมีนาคม พ.ศ. 2535 ต่อมาในปี พ.ศ. 2538 ได้ย้ายมาสังกัดพรรคมวลชน แต่ไม่ได้รับเลือกตั้ง กระทั่งในการเลือกตั้ง พ.ศ. 2539 ได้รับเลือกเป็น ส.ส.สุโขทัยอีกครั้ง ในสังกัดพรรคความหวังใหม่

ในปี พ.ศ. 2541 ได้เปลี่ยนชื่อเป็น "ปราบสะตา หมีเทศ" และก่อตั้ง พรรคเกษตรมหาชน ดำรงตำแหน่งหัวหน้าพรรค และลงสมัคร ส.ส.ในปี พ.ศ. 2544 แต่ไม่ได้รับการเลือกตั้ง ปัจจุบันเปลี่ยนชื่อตัวและนามสกุลเป็น "กุศลหมีเทศริ์ ศรีอารวงศา" และลาออกจากตำแหน่งหัวหน้าพรรคไทยเป็นไท เมื่อ 25 ธันวาคม พ.ศ. 2552

ในปี 2564 กุศลเป็นข่าวทางสื่อมวลชนอีกครั้งเมื่อเขาถูกกล่าวถึงว่าอ้างตัวเป็นพระศรีอริยเมตไตรย ต่อมาในเดือนกันยายน พ.ศ. 2566 เขาถูกจับกุมในข้อหาเกี่ยวกับการหลอกลวงฉ้อโกงทรัพย์

## ชื่อและการเปลี่ยนชื่อ
* กุศล หมีเทศ
* กุศล หมีเทศทอง (2535-2538 และ 2544)
* ปราบสะตา หมีเทศ (2541)
* ดารัณ หมีเทศสุโข (2548)
* ชูชาติ ประทานธรรม (2549)
* กุศลหมีเทศริ์ ศรีอารวงศา (2552)
* กุศลศรีอริยะ ศรีอารวงศา (2563)

## เครื่องราชอิสริยาภรณ์

## อ้างอิง

หมวดหมู่:บุคคลจากอำเภอกงไกรลาศ
หมวดหมู่:นักการเมืองจากจังหวัดสุโขทัย
หมวดหมู่:สมาชิกสภาผู้แทนราษฎรจังหวัดสุโขทัย
หมวดหมู่:นักการเมืองพรรคสหประชาธิปไตย
หมวดหมู่:นักการเมืองพรรคกิจสังคม
หมวดหมู่:พรรคมวลชน
หมวดหมู่:นักการเมืองพรรคความหวังใหม่
หมวดหมู่:พรรคมาตุภูมิ
หมวดหมู่:บุคคลจากคณะวิทยาศาสตร์ มหาวิทยาลัยศรีนครินทรวิโรฒ
หมวดหมู่:บุคคลจากคณะรัฐประศาสนศาสตร์ สถาบันบัณฑิตพัฒนบริหารศาสตร์
หมวดหมู่:ผู้ได้รับเครื่องราชอิสริยาภรณ์ ป.ช.
หมวดหมู่:ผู้ได้รับเครื่องราชอิสริยาภรณ์ ป.ม.
คณะสถาปัตยกรรมศาสตร์ มหาวิทยาลัยรังสิต

**คณะสถาปัตยกรรมศาสตร์ มหาวิทยาลัยรังสิต** เป็นคณะสถาปัตยกรรมศาสตร์ของมหาวิทยาลัยเอกชน คณบดีผู้ก่อตั้ง คือ ศาสตราจารย์ ดร.เรืองศักดิ์ กันตะบุตร คณบดีคนต่อมาคือ ผศ.สุธน วิริยะสมบูรณ์ และคณบดีคนปัจจุบัน คือ ผศ.ดร.นฤพนธ์ ไชยยศ

ปัจจุบัน คณะสถาปัตยกรรมศาสตร์ มหาวิทยาลัยรังสิต เน้นการเรียนการสอนโดยใช้วิธีการสอนแบบใหม่เชิงบูรณาการและผู้เรียนเป็นศูนย์กลาง ให้นักศึกษาได้ปฏิบัติงานจริง และมีทักษะในการใช้คอมพิวเตอร์เพื่อช่วยในการออกแบบสถาปัตยกรรม

## หลักสูตรที่เปิดสอน
### ระดับปริญญาตรี
* หลักสูตรสถาปัตยกรรมศาสตรบัณฑิต (B.Arch)
**ชื่อปริญญาและสาขาวิชา**
              ชื่อเต็ม (ภาษาไทย)        :    สถาปัตยกรรมศาสตรบัณฑิต
              ชื่อเต็ม (ภาษาอังกฤษ)    :    Bachelor of Architecture
              ชื่อย่อ (ภาษาไทย)         :    สถ.บ.
              ชื่อย่อ (ภาษาอังกฤษ)     :    B.Arch 

**จำนวนหน่วยกิตที่เรียนตลอดหลักสูตร**
              จำนวนหน่วยกิตตลอดหลักสูตร    154    หน่วยกิต
**รูปแบบของหลักสูตร**
              หลักสูตรระดับปริญญาตรี 5 ปี 
**ประเภทของหลักสูตร**
              หลักสูตรปริญญาตรีทางวิชาชีพ
**ภาษาที่ใช้**  
              ภาษาไทยและภาษาอังกฤษ
**การรับเข้าศึกษา**
              นักศึกษาไทยและนักศึกษาต่างชาติ
              ติดต่อ : สำนักงานรับนักศึกษา https://www.rsu.ac.th/admission/
              เวลาทำการ 08.30 - 16.30 น. วันจันทร์ - วันศุกร์ (โทร.02-791-5500 - 10)
**ปรัชญา**
              ศาสตร์ที่รวมด้านศิลป์และวิทยาศาสตร์มาใช้ในการออกแบบงานสถาปัตยกรรมที่มีความเป็นสากล พัฒนากระบวนการเรียนรู้และทักษะที่เหมาะสม เพื่อให้นักศึกษาค้นพบศักยภาพ มีทักษะ สร้างอัตลักษณ์ที่เหมาะสมของตน ให้ความสำคัญกับกระบวนการทำงานร่วมกันในแบบมืออาชีพ และสร้างผลงานที่มิได้วัดผลเพียงแต่คุณค่าในรูปแบบของสถาปัตยกรรม แต่เป็นนวัตกรรมที่ยกระดับคุณภาพชีวิต ทั้งในแง่เศรษฐกิจ วัฒนธรรม และสิ่งแวดล้อม 
**ความสำคัญ**
             วิชาชีพสถาปัตยกรรมเป็นวิชาชีพที่มีส่วนอย่างมากในการพัฒนาประเทศ  แต่ในปัจจุบันวิชาชีพสถาปัตยกรรมเป็นวิชาชีพหนึ่งที่ต้องต้อง​เผชิญ​กับ​ภาวะ​การ​แข่งขัน​ทางการตลาด​และ​การ​ค้า​เสรี​ การศึกษาทางด้านสถาปัตยกรรมจำเป็นต้องเร่ง​ปรับ​ตัว​และ​ยก​ระดับ​มาตรฐาน​การ​ปฏิบัติ​วิชาชีพ​ โดย​การ​พัฒนา​การเรียนการสอนวิชาชีพ​สถาปัตยกรรม​ในประเทศไทยอย่าง​เป็น​ระบบ​และ​เร่ง​ด่วน​ ​เพื่อ​เพิ่ม​โอกาส ในการ​แข่งขัน​วิชาชีพ​ทั้งในระดับประเทศและระดับสากล 
**วัตถุประสงค์ของหลักสูตร**
            เพื่อผลิตบัณฑิตให้มีความรู้ความสามารถและทักษะในการออกแบบงานสถาปัตยกรรมโดยมุ่งเน้นให้มีความเข้าใจกระบวนการออกแบบทางด้านสถาปัตยกรรมทุกขั้นตอน  สามารถบูรณาการทุกศาสตร์ที่เกี่ยวข้องกับวิชาชีพ ประยุกต์ใช้เทคโนโลยีให้เหมาะสมกับกระบวนการออกแบบ ให้มีความสำนึกต่อสังคม สิ่งแวดล้อมและมีจริยธรรมในการประกอบวิชาชีพ เข้าใจระบบอุตสาหกรรมการก่อสร้างและประยุกต์ใช้กับการพัฒนาตนเองได้ ประยุกต์องค์ความรู้ในการประกอบอาชีพทางสถาปัตยกรรมและอาชีพที่เกี่ยวข้อง
## ศูนย์บริการวิชาการ
คณะสถาปัตยกรรมศาสตร์ มหาวิทยาลัยรังสิต ได้จัดตั้งศูนย์บริการวิชาชีพ และวิชาการ (Academic Service Center) เพื่อให้นักศึกษา อาจารย์ ได้ปฏิบัติงานวิชาชีพ ในลักษณะการบริการแก่สังคม นักศึกษาจะได้เรียนรู้จากประสบการณ์จริง เมื่อสำเร็จการศึกษาแล้วสามารถปฏิบัติงานได้ทันที

## แหล่งข้อมูลอื่น
* เว็บไซต์คณะสถาปัตยกรรมศาสตร์ มหาวิทยาลัยรังสิต 
* เฟสบุ๊คของคณะสถาปัตยกรรมศาสตร์ มหาวิทยาลัยรังสิต
* instagram 
* archrsu twitter

รังสิต
หมวดหมู่:มหาวิทยาลัยรังสิต
ฟอกซ์ทรอต

**ฟอกซ์ทรอต** (FoxTrot) เป็นการ์ตูนช่องของอเมริกา วาดโดยบิลล์ แอเมนด์ เรื่องราวเกี่ยวกับครอบครัวตระกูล ฟอกซ์ การ์ตูนได้เริ่มตีพิมพ์เมื่อวันที่ 10 เมษายน พ.ศ. 2531 syndicate โดย ยูนิวเอร์แซลเพรซซ์ซินดิเคต โดยในปัจจุบันได้ตีพิมพ์ลงในหนังสือพิมพ์มากกว่า 1,000 ฉบับ และมีหนังสือรวมการ์ตูนทั้งหมด 27 เล่มที่ออกมา ตีพิมพ์มากกว่า 2 ล้านเล่มในฉบับภาษาอังกฤษ และนอกจากนี้ยังมีการแปลในภาษาอื่น รวมถึง ภาษาสเปน ภาษาโปรตุเกส ภาษาสวีเดน

ลักษณะของการ์ตูนส่วนมากจะมีลักษณะเป็นการ์ตูนขาวดำ 4 ช่องจบ และฉบับวันอาทิตย์จะเป็นภาพสี

## เนื้อเรื่อง
เนื้อเรื่องในฟอกซ์ทรอตเน้นเกี่ยวกับมุกขำขันเกี่ยวกับเรื่องภายในครอบครัว รวมไปถึงเหตุการณ์ปัจจุบันในขณะนั้น โดยเฉพาะ เจสัน ที่จะมีอะไรทำเกี่ยวกับเหตุการณ์ในปัจจุบัน เช่นตอนที่มีเกมนินเทนดอกส์ออกมา จะเห็นเจสันกับแม่แย่งเล่นเกมกัน หรือตอนที่ภาพยนตร์สตาร์วอรส์ ออกมา เจสันจะเล่นแต่งตัวเหมือนในภาพยนตร์ต่อสู้กับเพื่อน

## ตัวละคร
* **โรเจอร์ ฟอกซ์** - พ่อบ้านของครอบครัวฟอกซ์ เป็นพนักงานออฟฟิศ ชอบเล่นหมากรุกและดูกีฬา หลายๆ ครั้งที่เล่นกีฬาและจะบาดเจ็บกลับมาเสมอ โรเจอร์มักจะถูกเปรียบเทียบความฉลาดกับเจสันอยู่บ่อยๆ
* **แอนเดรีย "แอนดี" ฟอกซ์** - แม่บ้านของครอบครัวฟอกซ์ อาชีพเป็นนักเขียนอิสระ เป็นแม่บ้านที่ดูแลทุกอย่างในบ้านตั้งแต่อาหารการกิน ที่จะเน้นอาหารสุขภาพมีแต่ผักให้ลูกๆเสมอ ที่เจสันพยายามหาวิธีเลี่ยงตลอดเวลา และแอนดีมักจะมีปัญหาเรื่องการปรับฮีตเตอร์ในบ้าน ในทุกช่วงฤดูหนาว ที่จะไม่ให้คนอื่นปรับอุณหภูมิเพื่อประหยัดไฟ
* **ปีเตอร์ ฟอกซ์** - พี่ชายคนโตของบ้าน กำลังเรียนอยู่ในระดับไฮสคูล ปกติจะใส่หมวกเบสบอลอยู่ตลอดเวลา รักการเล่นกีฬา และรักการกินอาหารทุกชนิดและกินจุมาก นิสัยจะไม่ชอบทำงานบ้านและจะโยนให้น้องทำ
* **เพจ ฟอกซ์** - พี่สาวคนที่สองของบ้าน ได้เริ่มเข้าเรียนปีแรก นิสัยจะคล้ายกับปีเตอร์ และนิสัยจะเหมือนสาววัยรุ่นทั่วไป ที่ชอบแฟชัน ชอบดารา และมักจะทะเลาะกับเจสันอยู่บ่อยๆ
* **เจสัน ฟอกซ์** - น้องชายคนสุดท้องของบ้าน เป็นเด็กเรียนประจำบ้าน ฉลาดเหลือเชื่อมีความสามารถในการเขียนโปรแกรม ความสามารถคณิตศาสตร์ ที่เก่งที่สุดในบ้าน ซึ่งปีเตอร์จะชอบเอาไปเปรียบเทียบกับพ่อประจำ เจสันบางทีจะชอบพูดภาษาคอมพิวเตอร์กับคนอื่นตามลักษณะของเด็กเรียนทั่วไป ที่คนอื่นจะฟังไม่รู้เรื่อง(และก็ไม่สนใจ) เจสันมีข้อด้อยที่ไม่ค่อยรู้จักวิธีเข้าสังคม
* **ควินซี** - อีกัวนาสัตว์เลี้ยงของเจสัน มีนิสัยชอบกัดของใช้ของเพจเป็นประจำ โดยเฉพาะโปสเตอร์ดารา

## อ้างอิง


## แหล่งข้อมูลอื่น
*Foxtrot.com
*Universal Press Syndicate FoxTrot Page 
*การ์ตูนช่องฟอกซ์ทรอต 

หมวดหมู่:การ์ตูนช่อง
คณิตศาสตร์การเงิน

**วิศวกรรมการเงิน** หรือ **คณิตศาสตร์การเงิน** (อังกฤษ: **Financial Engineering**,  **Financial Mathematics**) เป็นสาขาหนึ่งในคณะวิทยาศาสตร์, คณะพาณิชยศาสตร์และการบัญชี และ คณะบริหารธุรกิจ ***(สำหรับคณะพาณิชยศาสตร์และการบัญชีกับคณะบริหารธุรกิจ คณิตศาสตร์การเงินจะเข้าไปเป็นหนึ่งในรายวิชาของสาขาการเงินการลงทุนหรือการเงินการธนาคาร และ สาขาการบัญชี ส่วนวิศวกรรมการเงิน จะถูกแยกออกมาเป็นสาขาหนึ่งในคณะ ฯ ทั้งนี้ ขึ้นอยู่กับมหาวิทยาลัยแต่ละแห่ง เป็นผู้กำหนดสาขาวิชา สำหรับ[[ประเทศไทย]] สาขาวิศวกรรมการเงิน ถือว่าเป็นสาขาที่ใหม่และไม่มีคนรู้จักมากนัก)*** ซึ่งสาขานี้จะศึกษาทางด้านการเงิน โดยอาศัยเครื่องมือทางคณิตศาสตร์ในการวิเคราะห์ สาขานี้จะมีความสัมพันธ์ใกล้ชิดกับ **คณะเศรษฐศาสตร์ สาขา[[เศรษฐศาสตร์|เศรษฐศาสตร์การเงิน]]** แต่จะศึกษาแบบเจาะลึกกว่าและมีนามธรรมที่ชัดเจน

วิศวกรรมการเงิน หรือ คณิตศาสตร์การเงิน จะใช้เครื่องมือทางคณิตศาสตร์โดยเฉพาะ ซึ่งเป็นเครื่องมือทางสถิติ ในการวิเคราะห์ความเสี่ยงทางการเงินและประเมินมูลค่าของตราสารทางการเงิน เช่น ***[[ตราสารอนุพันธ์]]*** เป็นต้น

## หัวข้อต่าง ๆ ในเรื่องวิศวกรรมการเงิน
### เครื่องมือที่ใช้ในการศึกษาเรื่องการเงิน
* ความน่าจะเป็น (Probability)
** การแจกแจงความน่าจะเป็น (Probability distribution)
*** การแจกแจงแบร์นุลลี (Bernoulli distribution)
*** การแจกแจงทวินาม (Binomial distribution)
*** การแจกแจงปัวซง (Poisson distribution)
*** การแจกแจงปรกติ (Normal distribution)
*** การแจกแจงล็อกปรกติ (Log-normal distribution)
*** การแจกแจงไคกำลังสอง (Chi-square distribution)
*** การแจกแจงที (Student's t distribution)
*** การแจกแจงเอฟ (F distribution)
* ค่าคาดหวัง (Expected value)
* มูลค่าความเสี่ยง (Value at Risk : VaR)
* แคลคูลัสเฟ้นสุ่ม (Stochastic calculus)
* การเคลื่อนที่แบบบราวน์ (Brownian motion)
* การแยกแบบโชเลสกี (Cholesky decomposition)
* การวิเคราะห์การถดถอย (Regression analysis)
* วิธีมอนเตการ์โล (Monte Carlo method)
* สมการเชิงอนุพันธ์ย่อย (Partial differential equations)
* ค่าความผันผวน (Volatility)
** แบบจำลอง ARCH (ARCH model)
** แบบจำลอง GARCH (GARCH model)

### การประเมินราคาตราสารอนุพันธ์
* สัญญาฟิวเจอร์ส (Futures contract)
* ตราสารสิทธิ หรือ ออปชัน (Option)
** แบบจำลองทวินาม (Binomial model)
** แบบจำลองแบล็กโชลส์ (Black-Scholes model)
** ค่าความผันผวนโดยนัย (Implied volatility)
* ตราสารอนุพันธ์บนอัตราดอกเบี้ย (Interest rate derivatives)

หมวดหมู่:คณิตศาสตร์ประยุกต์
หมวดหมู่:การเงิน
หลุยส์ ปาสเตอร์

**หลุยส์ ปาสเตอร์** (,  ;  27 ธันวาคม ค.ศ. 1822 -  28 กันยายน ค.ศ. 1895) เป็นนักเคมีและนักจุลชีววิทยา เกิดที่เมืองโดล ประเทศฝรั่งเศส ได้รับการศึกษาที่มหาวิทยาลัยเบซากองและมหาวิทยาลัยปารีส ต่อมาได้ดำรงตำแหน่งอาจารย์ในสถาบันการศึกษาที่สตราบวร์ก ลิลล์ และมหาวิทยาลัยปารีส และได้รับการแต่งตั้งเป็นศาสตราจารย์สาขาเคมีที่มหาวิทยาลัยซอร์บอนน์ในปี พ.ศ. 2410 

ปาสเตอร์เป็นผู้แถลงว่าการเน่าและการหมักเกิดจากเชื้อโรคหรือจุลินทรีย์ ปาสเตอร์ได้ค้นพบปรากฏการณ์นี้ในระหว่างการศึกษาว่าเหตุใดเหล้าองุ่นจึงเสียรสขณะบ่ม แต่เมื่อนำเหล้าองุ่นไปอุ่นให้ร้อนแล้วจึงป้องกันไม่ให้เหล้าองุ่นกลายเป็นน้ำส้มสายชูได้ ซึ่งการกระทำลักษณะนี้ต่อมาได้พัฒนาเป็นการฆ่าเชื้อวิธีปาสเตอร์ (Pasteurization) การค้นพบนี้ทำให้สาขาวิชาจุลชีววิทยาโดดเด่นก้าวหน้าขึ้นอย่างรวดเร็ว 

การทดลองที่มีชื่อเสียงของปาสเตอร์เมื่อปี พ.ศ. 2424 ที่พิสูจน์ให้เห็นว่าแกะและวัวที่ได้รับการฉีด “วัคซีน” ที่ทำจากเชื้อจุลินทรีย์บาซิลไล ซึ่งเป็นสมมติฐานของโรคแอนแทรคที่ถูกทำให้อ่อนจางลงของเขา สามารถต่อสู้กับโรคระบาดที่มีอันตรายของสัตว์คือโรคแอนแทรคดังกล่าวได้โดยไม่ติดโรค ในปี พ.ศ. 2431 สถาบันปาสเตอร์ได้รับการจัดตั้งขึ้นในกรุงปารีสเพื่อต่อสู้กับโรคพิษสุนัขบ้า ซึ่งปาสเตอร์ได้ทำงานประจำในสถาบันนี้จนถึงแก่กรรม 

ปัจจุบัน สถาบันปาสเตอร์ยังคงเป็นสถาบันวิจัยที่มีชื่อเสียงที่สุดในโลกที่ยังคงทำงานวิจัยงานด้านจุลชีววิทยาอยู่ รวมทั้งการค้นพบเชื้อไวรัสเอชไอวี ซึ่งเป็นสาเหตุของโรคภูมิคุ้มกันบกพร่องหรือเอดส์

## ประวัติ
thumb|left|250px|หลุยส์ ปาสเตอร์
บิดาของปาสเตอร์เป็นช่างฟอกหนังชื่อ ชอง โจเซฟ ปาสเตอร์ เคยเป็นทหารผ่านศึกสมัยจักรพรรดินโปเลียน ฐานะของครอบครัวไม่ดีนัก เขาได้รับการศึกษาครั้งแรกที่จังหวัดอาร์บัวส์ มีความถนัดทางด้านวิทยาศาสตร์นอกจากนี้เขายังมีความสามารถพิเศษในการวาดรูปอีกด้วย 

ครอบครัวของเขาได้ย้ายไปอยู่ที่เมืองอาร์บัวส์ ต่อมาเขาก็ได้ไปเรียนที่กรุงปารีส แต่ก็ป่วยด้วยโรคคิดถึงบ้าน ก่อนจะกลับไปเรียนที่ปารีสอีกครั้งในภายหลัง จนกระทั่งปี ค.ศ. 1854 เขาได้ดำรงตำแหน่งศาสตราจารย์วิชาเคมีและคณบดีคณะวิทยาศาสตร์ของมหาวิทยาลัยลิลล์

## อ้างอิง

หมวดหมู่:นักเคมีชาวฝรั่งเศส
หมวดหมู่:นักจุลชีววิทยา
หมวดหมู่:ผู้ได้รับเครื่องอิสริยาภรณ์เลฌียงดอเนอร์
หมวดหมู่:บุคคลจากจังหวัดฌูว์รา
หมวดหมู่:เสียชีวิตจากโรคหลอดเลือดสมอง
หมวดหมู่:ศิษย์เก่าจากเอกอลนอร์มาลซูว์เปรีเยอร์
หมวดหมู่:บุคคลจากมหาวิทยาลัยสทราซบูร์
หมวดหมู่:บุคคลจากมหาวิทยาลัยวิทยาศาสตร์และเทคโนโลยีลีล
หมวดหมู่:บุคคลจากมหาวิทยาลัยปารีส
หมวดหมู่:บุคคลจากเอกอลนอร์มาลซูว์เปรีเยอร์
คณะมนตรีสิทธิมนุษยชนแห่งสหประชาชาติ

**คณะมนตรีสิทธิมนุษยชนแห่งสหประชาชาติ** ( ย่อว่า **UNHRC**) เป็นองค์กรภายใต้องค์การสหประชาชาติที่มีพันธกิจในการส่งเสริมและคุ้มครองสิทธิมนุษยชนทั่วโลก คณะมนตรีฯ ประกอบด้วยรัฐสมาชิก 47 ประเทศ ซึ่งได้รับเลือกตั้งตามกลุ่มภูมิภาคเพื่อดำรงตำแหน่งวาระละ 3 ปี โดยมีการสลับหมุนเวียนกัน สำนักงานใหญ่ของคณะมนตรีตั้งอยู่ที่สำนักงานสหประชาชาติ ณ นครเจนีวา ประเทศสวิตเซอร์แลนด์

คณะมนตรีทำหน้าที่ตรวจสอบข้อร้องเรียนเกี่ยวกับการละเมิดสิทธิมนุษยชนในรัฐสมาชิกสหประชาชาติ และจัดการกับประเด็นสิทธิมนุษยชนเฉพาะเรื่อง เช่น เสรีภาพในการสมาคมและการรวมกลุ่ม เสรีภาพในการแสดงออก เสรีภาพในการนับถือศาสนาและความเชื่อ สิทธิสตรี สิทธิ LGBT และสิทธิของกลุ่มน้อยทางเชื้อชาติและชาติพันธุ์

คณะมนตรีนี้ได้รับการจัดตั้งขึ้นโดยสมัชชาใหญ่แห่งสหประชาชาติเมื่อวันที่ 15 มีนาคม พ.ศ. 2549 เพื่อแทนที่คณะกรรมาธิการสิทธิมนุษยชนแห่งสหประชาชาติ (UNCHR) คณะมนตรีทำงานอย่างใกล้ชิดกับสำนักงานข้าหลวงใหญ่สิทธิมนุษยชนแห่งสหประชาชาติ (OHCHR) และประสานงานร่วมกับกระบวนการพิเศษของสหประชาชาติ (Special procedures) ทั้งนี้ คณะมนตรีมักถูกวิพากษ์วิจารณ์อย่างหนักจากการรับประเทศสมาชิกที่มีประวัติการละเมิดสิทธิมนุษยชนเข้ามาร่วมเป็นสมาชิกคณะมนตรี

## อ้างอิง

## ดูเพิ่ม
* ปฏิญญาสากลว่าด้วยสิทธิมนุษยชน

## แหล่งข้อมูลอื่น

*UN Human Rights Council – official homepage on the OHCHR website

หมวดหมู่:สหประชาชาติ
หมวดหมู่:สิทธิมนุษยชน
หมวดหมู่:องค์การสิทธิมนุษยชน
หมวดหมู่:เจนีวา
50

**50** (**ห้าสิบ**) เป็นจำนวนธรรมชาติที่อยู่ถัดจาก 49 (สี่สิบเก้า) และอยู่ก่อนหน้า 51 (ห้าสิบเอ็ด)

## คำเติมนำหน้า
* ภาษากรีก - 
* ภาษาละติน - 

## ความหมาย
* ปี พ.ศ. 50 และ ค.ศ. 50
* 50 เป็นเลขอะตอม ของ ดีบุก
* กรุงเทพมหานครมี 50 เขต และสหรัฐอเมริกาแบ่งการปกครองเป็น 50 รัฐ
* ธนบัตร 50 บาทไทย มีสีฟ้า

## ในทางคณิตศาสตร์
* 50 คือจำนวนที่มีค่าน้อยที่สุด ที่เป็นผลบวกของจำนวนกำลังสองทั้งสองจำนวน ซึ่งสามารถพิสูจน์ได้ 2 ทาง ดังนี้
50 = 1^2+7^2 หรือ
50 = 5^2+5^2
* 50 เป็นผลรวมของจำนวนกำลังสอง 3 จำนวนเรียงกัน ซึ่งสามารถพิสูจน์ได้ ดังนี้
50 = 3^2+4^2+5^2
* ผลบวกส่วนลงตัว ของ 50 คือ 43
หมวดหมู่:จำนวนเต็ม
งบกำไรขาดทุน

**งบกำไรขาดทุน** เป็นงบการเงินที่แสดงผลการดำเนินงานของกิจการในช่วงเวลาใดเวลาหนึ่ง เช่น รอบปีบัญชี โดยจะแสดงรายได้ ค่าใช้จ่าย และ กำไรหรือขาดทุนสุทธิ ช่วยให้ผู้ใช้ทราบว่าผลกำไรหรือขาดทุนของกิจการนั้นมาส่วนใด เพื่อปรับปรุงการดำเนินงาน และ คาดการณ์ผลการดำเนินงานในอนาคต

## โครงสร้างของงบกำไรขาดทุน
### งบกำไรขาดทุนแบบชั้นเดียว
งบกำไรขาดทุนแบบชั้นเดียวจะแยกแสดงรายได้และค่าใช้จ่าย จากนั้นจึงค่อยนำรายได้ทั้งหมดหักด้วยค่าใช้จ่ายทั้งหมดทีเดียว แสดงเป็นกำไรหรือขาดทุนสุทธิในบรรทัดสุดท้าย ข้อดีของวิธีนี้คือง่าย แต่บางทีเราอาจต้องการดูความสามารถในการทำกำไรอย่างอื่นของกิจการนอกเหนือจากกำไรสุทธิเพียงอย่างเดียว

*ตัวอย่างงบกำไรขาดทุนแบบชั้นเดียว*

**บริษัท กขค จำกัด (มหาชน) **
**งบกำไรขาดทุน**
**ณ วันที่ 31 ธันวาคม 25XX**

**รายได้**
:รายได้จากการขาย
:รายได้อื่น
**ค่าใช้จ่าย**
:ต้นทุนขาย
:ค่าใช้จ่ายในการขายและบริหาร
:ดอกเบี้ยจ่าย
:ภาษีเงินได้
**กำไร หรือ ขาดทุนสุทธิ**

### งบกำไรขาดทุนแบบหลายชั้น
งบกำไรขาดทุนแบบหลายชั้นจะแสดงรายได้จากการขายหักด้วยค่าใช้จ่ายเป็นชั้น ๆ ซึ่งจะให้ข้อมูลที่เป็นประโยชน์มากกว่าเนื่องจากแยกผลจากการดำเนินงานปรกติ และ ไม่ปรกติของกิจการ ทำให้ประเมินความสามารถในการทำกำไรของกิจการได้ดีกว่า

*ตัวอย่างงบกำไรขาดทุนแบบหลายชั้น*

**บริษัท กขค จำกัด (มหาชน) **
**งบกำไรขาดทุน**
**ณ วันที่ 31 ธันวาคม 25XX**

รายได้ :
:รายได้จากการขาย
:รายได้อื่น
:รวมรายได้
ค่าใช้จ่าย :
**หัก** ต้นทุนขาย
**กำไรขั้นต้น**
**หัก** ค่าใช้จ่ายในการขายและบริหาร
**กำไรจากการดำเนินงาน**
**บวก** รายได้อื่น
**หัก** ค่าใช้จ่ายอื่น
**กำไรก่อนหักภาษีเงินได้**
**หัก** ภาษีเงินได้
**กำไร หรือ ขาดทุนสุทธิ**

## ดูเพิ่ม
* งบดุล
* งบกระแสเงินสด
* งบแสดงส่วนของผู้ถือหุ้น

หมวดหมู่:การเงิน
ซอยสุรเสนา

**ซอยสุรเสนา** หรือ **ซอยสีลม 5** เป็นถนนซอยอยู่บนถนนสีลม ข้างธนาคารกรุงเทพ สำนักงานใหญ่ แขวงสีลม เขตบางรัก กรุงเทพมหานคร  มีร้านขายเสื้อผ้า เครื่องหนัง เครื่องประดับ สินค้าแบรนด์เนม และของรับประทานหลากหลาย ของคนวัยทำงานหลายร้าน เป็นที่นิยมจับจ่ายของพนักงานบริษัทในย่านนั้นระหว่างช่วงพักกลางวัน โดยเฉพาะตั้งแต่เวลา 11.00–14.00 น. ในวันธรรมดา หยุดในวันเสาร์–อาทิตย์ และวันหยุดนักขัตฤกษ์  โดยหยุดตามบริษัทห้างร้านแถวนั้น เนื่องจากเป็นลูกค้าหลัก จึงชื่อเรียกเล่น ๆ อันเป็นที่รู้จักกันดีว่า **"ซอยละลายทรัพย์"**  โดยซอยละลายทรัพย์เริ่มต้นการค้าขายขึ้นในปี พ.ศ. 2526 จนกระทั่งในปี พ.ศ. 2527 ก็มีผู้ค้าขายจับจองพื้นที่จนเต็ม

## อ้างอิง

## แหล่งข้อมูลอื่น
* ภาพถ่ายทางอากาศซอยละลายทรัพย์ Google แผนที่
*

หมวดหมู่:แหล่งชอปปิง
หมวดหมู่:สีลม
หมวดหมู่:ย่านในเขตบางรัก
แผ่นดินของเรา (แซ็งแตกซูว์เปรี)

**แผ่นดินของเรา** () เป็นวรรณกรรมฝรั่งเศสร่วมสมัยเขียนโดยอ็องตวน เดอ แซ็งแตกซูว์เปรี นักเขียนชาวฝรั่งเศสผู้เขียนเรื่องเจ้าชายน้อย ใน *แผ่นดินของเรา* ผู้เขียนได้ให้ข้อคิดเกี่ยวกับปรัชญาชีวิต ผ่านทางเหตุการณ์ต่าง ๆ ที่ผู้เขียนและเพื่อนร่วมงานประสบด้วยตนเอง ขณะปฏิบัติงานเป็นนักบินขนส่งไปรษณีย์ในทวีปยุโรป แอฟริกาเหนือ และทวีปอเมริกาใต้ สำนักวรรณกรรมหลายสำนักทั่วโลกได้ยกให้แผ่นดินของเราเป็นผลงานที่ดีที่สุดของอังตวน เดอ แซง-เตกซูเปรี วรรณกรรมเรื่องแผ่นดินของเราฉบับภาษาฝรั่งเศสตีพิมพ์ครั้งแรกใน ค.ศ. 1939

หมวดหมู่:นวนิยาย
หมวดหมู่:อัตชีวประวัติ
หมวดหมู่:วรรณกรรมภาษาฝรั่งเศส
หมวดหมู่:วรรณกรรมแปล
งบการเงิน

**งบการเงิน** เป็นรายงานทางบัญชีที่แสดงฐานะการเงิน ผลการดำเนินงานของกิจการ การเปลี่ยนแปลงของเงินสดและส่วนของผู้ถือหุ้น ในรอบปีบัญชีที่ผ่านมา เพื่อใช้ในการตัดสินใจด้านการเงิน โดยทั่วไปงบการเงินจะประกอบด้วย

* งบแสดงฐานะการเงิน
* งบกำไรขาดทุน
* งบแสดงส่วนของผู้ถือหุ้น
* งบกระแสเงินสด
* หมายเหตุประกอบงบการเงิน

## ประโยชน์ของงบการเงิน
* ผู้บริหารของบริษัทจะใช้ข้อมูลในงบการเงินมาวิเคราะห์เพื่อวางแผนปรับปรุงผลการดำเนินงานให้ดีขึ้น
* ธนาคารหรือสถาบันการเงินจะใช้งบการเงินในการวิเคราะห์ความเสี่ยง และความสามารถในการชำระคืนเงินต้นและดอกเบี้ยก่อนการตัดสินใจให้กู้
* บริษัทมหาชนที่จดทะเบียนในตลาดหลักทรัพย์แห่งประเทศไทย จะต้องเปิดเผยงบการเงินต่อสาธารณชนทุกไตรมาส และ ทุกปีบัญชี โดยนักลงทุนจะนำข้อมูลในงบการเงินมาหาอัตราส่วนทางการเงินเพื่อวิเคราะห์ประกอบการตัดสินใจลงทุน

หมวดหมู่:การเงิน
หมวดหมู่:การบัญชี
ยูริ ชิราโตริ

**ยูริ ชิราโตริ** () เป็นนักพากย์หญิงชาวญี่ปุ่น ด้วยใบหน้าที่น่ารักและน้ำเสียงที่หวานสดใส ทำให้เธอได้รับความนิยมในหมู่แฟนๆผู้ชายอย่างสูง ชิราโตริเริ่มเข้าวงการตั้งแต่ปี พ.ศ. 2532 ผลงานการพากย์เรื่องแรกของเธอ คือ ฮิลด้า ในเรื่อง กรานโซทผู้พิชิต และหลังจากนั้นเธอก็มีผลงานอย่างต่อเนื่องมาตลอด โดยล่าสุดได้รับบทเป็น ซาโยะ ไอซากะ ในเรื่อง คุณครูจอมเวทย์ เนกิมะ! ซึ่งในบรรดานักพากย์ผู้ให้เสียงนักเรียนห้อง 3-A ทั้ง 31 คน เธอเป็นคนที่มีอายุมากที่สุด

ชิราโตริ เป็นเพื่อนที่เรียนจบจากโรงเรียนสอนนักพากย์ นิฮงนาร์เรชัน รุ่นเดียวกับ เท็ตสึยะ อิวานางะ ท้งคู่จึงมีความสนิทสนมกันเป็นพิเศษ ส่วนเพื่อนสนิทคนอื่นๆ ส่วนใหญ่จะเป็นอดีตเพื่อนร่วมค่าย เช่น เมงูมิ ฮายาชิบาระ, โนบูยูกิ ฮิยามะ, โนโซมุ ซาซากิ ฯลฯ นอกจากนี้เธอยังเป็นแฟนทีมเบสบอลเซบุไลออนส์ และเป็นสาวกของ มาซาอากิ โมริ อดีตโค้ชผู้ฝึกสอนของทีมอีกด้วย

## ประวัติ
**วันเกิด :** 20 สิงหาคม พ.ศ. 2511
**บ้านเกิด :** จังหวัดคานางาวะ ประเทศญี่ปุ่น 
**สังกัด :** 81 โปรดิวซ์ (อดีตเคยสังกัด อาร์ตส์วิชัน)

## ผลงาน

### งานแอนิเมชัน
* BOYS BE... รับบทเป็น มิซึทานิ อากิ
* PoPoLoCrois รับบทเป็น นาลเชีย
* YAT ตะลุยอวกาศ รับบทเป็น  คาโอรุจัง (ยามาโมโต้ คาโอรุ ตอนเป็นผู้หญิง)
* กรานโซทผู้พิชิต (มาโดโอ แกรนซอร์ท) รับบทเป็น ฮิลด้า
* คนเก่งทะลุโลก รับบทเป็น ยูกินะ
* คุณครูจอมเวทย์ เนกิมะ! รับบทเป็น ไอซากะ ซาโยะ
* โคนันยอดนักสืบจิ๋ว รับบทเป็น ฟุคาสึ ฮารุมิ
* ซามูไรพเนจร รับบทเป็น ซันโจ สึบาเมะ
* เซเบอร์มาริโอเน็ต J รับบทเป็น เชอร์รี่
* เซเบอร์มาริโอเน็ต J to X รับบทเป็น เชอร์รี่
* โซนิคเอ็กซ์ รับบทเป็น มาเรีย โรบ็อตนิก
* ตำนานนักรบเกราะมังกร วิลล์กัสต์ (Kouryuu Densetsu Villgust) รับบทเป็น เรมิ
* ทวินซิกแนล (TWIN SIGNAL) รับบทเป็น เอลาล่า
* บ้านพักอลเวง (Love Hina) รับบทเป็น นารุเสะงาวะ เมย์
* บูริน หมูอวกาศ รับบทเป็น โคคุบุ คาริน
* เบอร์เซิร์ก รับบทเป็น ชาร์ล็อต
* ปริศนาพิทักษ์โลก (Please Save My Earth) รับบทเป็น ซากางุจิ อาริสึ
* พรินเซสรูจ รับบทเป็น ไคจ์
* พาวเวอร์ดอลส์ โปรเจกต์อัลฟา รับบทเป็น มิลลิเซนต์ อีแวนส์
* มอนสเตอร์ฟาร์ม รับบทเป็น มอจจี้
* มืออสูรล่าปีศาจ รับบทเป็น ยูกิเมะ
* เมงามิ พาราไดซ์ (OVA) รับบทเป็น ลิลิธ
* เมจิกไนท์ เรย์เอิร์ธ รับบทเป็น โมโคน่า, พรีเมร่า
* ANGELIC LAYER รับบทเป็น โคบายาชิ ฮาโตโกะ
* อาร์ม หัตถ์เทพมืออสูร รับบทเป็น แครอล
* อูเทนะ พลิกฟ้าตามหารัก รับบทเป็น คิริว นานามิ
* พ็อกเก็ตมอนสเตอร์ แอดวานซ์ เจเนอเรชัน รับบทเป็น สึสึจิ(ยิมลีดเดอร์เมืองคานาสึมิ)

### งานเกม
* โซนิคแอดเวนเจอร์ 2 รับบทเป็น มาเรีย โรบ็อตนิก
* โดคิโดคิ พริตตี้ลีค รับบทเป็น มาคิโนะ อิซึมิ
* พาวเวอร์ดอลส์ 2 รับบทเป็น ทาคาสุ นามิ
* เมงามิ พาราไดซ์ รับบทเป็น แองเจลา
* วาริเอเบิล จีโอ รับบทเป็น ยานาเซะ คาโอริ
* วาลคีรีโปรไฟล์ รับบทเป็น ชิโฮะ
* อีส 4 เดอะ ดอว์น ออฟ อีส รับบทเป็น ลีซ่า
* แองเจลีค รับบทเป็น แองเจลีค ลีโมจ
* ฮาร์เล็มบีท รับบทเป็น นาชิโมโตะ ฮินาโนะ

### งานเพลง
* ANASTISIA
* Baby's Breath
* Caramel POP
* Nicole
* Tendance d'eau

## แหล่งข้อมูลอื่น
* yuricota web site  (เว็บไซต์ส่วนตัว) 
* yuricota.blog (บล็อกส่วนตัว) 
* ประวัติส่วนตัวในเว็บต้นสังกัด (81 โปรดิวซ์)  

หมวดหมู่:บุคคลจากจังหวัดคานางาวะ
หมวดหมู่:นักพากย์หญิงชาวญี่ปุ่น
เบลม็อท

**เบลม็อท** อาจหมายถึง
* เบลม็อท (ยอดนักสืบจิ๋วโคนัน) ตัวละครในการ์ตูนยอดนักสืบจิ๋วโคนัน
* เบลม็อท (ดราก้อนบอล) ตัวละครในการ์ตูนดราก้อนบอล
เท็ตสึยะ อิวานางะ

**เท็ตสึยะ อิวานางะ** () เป็นนักพากย์ชายชาวญี่ปุ่น โดยมีผลงานมากมายเป็นที่รู้จัก ซึ่งนอกจากเป็นนักพากย์แล้ว เขายังเคยเขียนนวนิยาย และเขียนคอลัมน์ให้กับนิตยสารต่าง ๆ มาแล้วด้วย

## ประวัติ
**เท็ตสึยะ อิวานางะ** เกิดเมื่อวันที่ 24 มิถุนายน พ.ศ. 2513 ที่กรุงโตเกียว ประเทศญี่ปุ่น เคยสังกัดอาร์ตส์วิชัน แต่ปัจจุบันไม่ได้สังกัดค่ายใด ๆ

อิวานางะมีเพื่อนสนิทในวงการของ คือ ยูริ ชิราโทริ เป็นเพื่อนรุ่นเดียวกันที่เรียนจบจากโรงเรียนสอนนักพากย์นิฮงนาร์เรชัน  นอกจากนี้เขายังมีความสนิทสนมกับกลุ่มเพื่อนที่ถูกเรียกว่า "กลุ่มฮายาชิบาระ" อันประกอบไปด้วย เมงูมิ ฮายาชิบาระ, อากิโกะ ฮิรามัตสึ, โนบูยูกิ ฮิยามะ, โนโซมุ ซาซากิ ฯลฯ  จนกลายเป็นสมาชิกของกลุ่มไปด้วยอีกคนหนึ่ง 

## ผลงาน

### แอนิเมชัน
* ทามะกับผองเพื่อน (Tama & Friends) รับบทเป็น คุโระ
* ชู้ต! รับบทเป็น ทากาฮาชิ คัตสึฮิสะ, ซาวางุจิ
* ยอดกุ๊กแดนมังกร รับบทเป็น ซันเช
* นักรบสัตว์ป่ากัลคีวา  (Wild Warriors Galkeeva) รับบทเป็น  คามิชิโระ โทยะ
* พลิกตำนานมาพบรัก รับบทเป็น โทมิเตะ
* เอลฮาซาร์ด รับบทเป็น มิซึฮาระ มาโคโตะ
* อีวานเกเลียน รับบทเป็น ไอดะ เคนสุเกะ
* เวอร์ชวลไฟท์เตอร์ รับบทเป็น ลีออง ราฟาล
* วันฟ้าใสของโรมิโอ รับบทเป็น มัลโก้
* เอชทู รับบทเป็น ซางาวะ เท็ตสึ
* เบอร์ดี้ ตำรวจเหล็ก รับบทเป็น เซ็นคาวะ สึโทมุ
* ลัคกี้แมน จริงๆนะจะบอกให้ รับบทเป็น ซุปเปอร์สตาร์แมน
* ไทรกัน รับบทเป็น จูเลียส
* เกมกลคนอัจฉริยะ ดูเอลมอนสเตอร์ รับบทเป็น มาริค
* ไฮสคูล ออร่า บัสเตอร์ รับบทเป็น  ซาโตมิ จูคิวโร่
* สไครด์ (Scryde) รับบทเป็นทาจิบานะ อาสึกะ

### เกม
* แองเจลีค 2 รับบทเป็น เซรัน
* สตรีทไฟท์เตอร์ ซีโร รับบทเป็น เคน มาสเตอร์, ไก
* สตรีทไฟท์เตอร์ EX รับบทเป็น เคน มาสเตอร์
* ซุปเปอร์พัซเซิลไฟท์เตอร์ 2X รับบทเป็น เคน มาสเตอร์, โดโนแวน
* แลงกริซเซอร์ 5 รับบทเป็น อัลเฟรด
* คินดะอิจิกับคดีฆาตกรรมปริศนา รับบทเป็น คินดะอิจิ ฮาจิเมะ
* อาร์กเดอะแลด 3 รับบทเป็น อเล็ค
* วาลคีรีโปรไฟล์ รับบทเป็น คาเชล, รอย
* แนมโค x แคปคอม (NAMCO x CAPCOM) รับบทเป็น เคน มาสเตอร์, ไก

### งานภาพยนตร์ต่างประเทศ
* Indiana Jones and the Last Crusade พากย์เสียงของ อินดี้วัยหนุ่ม (ริเวอร์ ฟีนิกซ์) 
* Round the Twist พากย์เสียงของ พีท ทวิสต์ (แซม แวนเดนเบิร์ก)
* Growing Pains พากย์เสียงของ ไมค์ ซีเวอร์ (เคิร์ก แคเมรอน)
* STAR TREK DEEP SPACE NINE พากย์เสียงของ น้อก (อารอน ไอเซนเบิร์ก)
* The Deep End of the Ocean พากย์เสียงของ วินเซนต์ (โจนาธาน แจ็กสัน, คอรี่ บัค)

หมวดหมู่:นักพากย์ชายชาวญี่ปุ่น
หมวดหมู่:บุคคลจากโตเกียว
พรรคคนขอปลดหนี้

**พรรคคนขอปลดหนี้** (เดิมชื่อ: พรรคไทยเป็นไท) เป็นพรรคการเมือง ก่อตั้งเมื่อวันที่ 9 ธันวาคม พ.ศ. 2541 ในชื่อพรรคเกษตรมหาชน โดยชูชาติ ประธานธรรม (ชื่อเดิม:ปราบสะดา หมีเทศ" หรือกุศล หมีเทศ หรือ กุศล หมีเทศทอง หรือ ดารัณ หมีเทศ) เป็นหัวหน้าพรรค และต่อมาเปลี่ยนชื่อพรรคเป็นพรรคคนขอปลดหนี้ โดยมติที่ประชุมใหญ่ เมื่อวันที่ 27 เมษายน พ.ศ. 2546

เมื่อวันที่ 27 เมษายน พ.ศ. 2549 พรรคคนขอปลดหนี้ได้จัดประชุมใหญ่สามัญครั้งที่ 1/2549 ซึ่งที่ประชุมได้มีมติเปลี่ยนแปลงข้อบังคับพรรคโดยเปลี่ยนชื่อพรรคเป็น *พรรคไทเป็นไท* และต่อมาเมื่อวันที่ 29 เมษายน พ.ศ. 2552 พรรคไทเป็นไทได้จัดประชุมใหญ่สามัญครั้งที่ 1/2552 ซึ่งที่ประชุมได้มีมติเปลี่ยนแปลงข้อบังคับพรรคโดยเปลี่ยนชื่อพรรคเป็น *พรรคไทยเป็นไท* (เพิ่ม ย ในคำแรก) ต่อมาในเดือนกรกฎาคม พ.ศ. 2555 จึงได้เปลี่ยนชื่อมาเป็น "พรรคคนขอปลดหนี้" เช่นเดิม

ปี 2557 พรรคมีสมาชิกที่ได้แจ้งต่อนายทะเบียนพรรคการเมืองไว้ จำนวน 326,782 คน นับเป็นพรรคการเมืองที่มีสมาชิกมากที่สุดในประเทศไทย

วันที่ 30 มีนาคม พ.ศ. 2559 ศาลรัฐธรรมนูญ ได้มีคำวินิจฉัยที่ 1-2/2559 มีคำสั่งยุบพรรคคนขอปลดหนี้ตามพระราชบัญญัติประกอบรัฐธรรมนูญว่าด้วยพรรคการเมือง พ.ศ. 2550 มาตรา 93 ประกอบมาตรา 82 เนื่องจากไม่จัดทำรายงานการใช้จ่ายเงินสนับสนุนจากกองทุนเพื่อพัฒนาพรรคการเมืองในรอบปี พ.ศ. 2554 และรอบปี พ.ศ. 2555 ให้ถูกต้องความเป็นจริง

## กิจกรรมทางการเมือง
ในการเลือกตั้ง 6 มกราคม พ.ศ. 2544 ได้ส่งผู้สมัคร ส.ส. ทั้งหมด 135 คน ในนามพรรคเกษตรมหาชน แต่ไม่ได้รับเลือกแม้แต่คนเดียว ต่อมาในการเลือกตั้ง 6 กุมภาพันธ์ พ.ศ. 2548 ส่งผู้สมัคร ส.ส. ทั่วประเทศ 120 คน ไม่ได้รับเลือกแม้แต่คนเดียว แต่ได้คะแนนปาร์ตี้ลิสต์เป็นอันดับ 4 ได้ร้อยละ 4.7

ต่อมาในการเลือกตั้ง 2 เมษายน พ.ศ. 2549 ส่งผู้สมัคร ส.ส. ทั่วประเทศ 113 คน แต่ถูกคณะกรรมการการเลือกตั้ง ตัดสิทธิเหลือ 50 คน ได้รับเลือก 1 คน คือ นายมาโนช เสนาชู เขต 9 จังหวัดนครศรีธรรมราช และในการเลือกตั้งใหม่ 23 เมษายน พ.ศ. 2549 ได้รับเลือก อีก 3 คน ได้แก่
* นางพรจณัฐ ศรีรัตนานันท์ เขต 1 จังหวัดเพชรบุรี
* นายเปลื้อง บุญศรี เขต 3 จังหวัดพัทลุง
* นายอับดุลคอเด เจ๊ะอูเซ็ง เขต 1 จังหวัดนราธิวาส 

การเลือกตั้ง 23 ธันวาคม พ.ศ. 2550 ส่งผู้สมัคร ส.ส. ทั่วประเทศ 480 คน เป็น ส.ส.สัดส่วน 80 คน และ ส.ส.เขต 400 คน ไม่ได้รับการเลือกตั้งแม้แต่คนเดียว

## อ้างอิง

## แหล่งข้อมูลอื่น
* พรรคไทยเป็นไท

คนขอปลดหนี้
คนขอปลดหนี้
คนขอปลดหนี้
แผ่นดินของเรา

**แผ่นดินของเรา** อาจหมายถึง

* แผ่นดินของเรา (แซ็งแตกซูว์เปรี) - นวนิยายแปลจากภาษาฝรั่งเศส เรื่อง *Terre des Hommes* ประพันธ์โดย อ็องตวน เดอ แซ็งแตกซูว์เปรี
* แผ่นดินของเรา (เพลงพระราชนิพนธ์) - เพลงพระราชนิพนธ์ในพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร
* แผ่นดินของเรา (เพลง) - เพลงปลุกใจ จากทำนองเพลง The Exodus Song (This Land is Mine)
* แผ่นดินของเรา (แม่อนงค์) - นวนิยายไทยประพันธ์โดย แม่อนงค์ (มาลัย ชูพินิจ)
** แผ่นดินของเรา (ภาพยนตร์) - ภาพยนตร์ไทย พ.ศ. 2519 กำกับโดย ส. อาสนจินดา สร้างตามนิยายข้างต้น
** แผ่นดินของเรา (ละครโทรทัศน์) - ละครโทรทัศน์ไทย พ.ศ. 2539
โปรแกรมเชื่อมโยง

right|thumb|300px|รูปแสดงการเชื่อมโยงไฟอ็อบเจกต์และคลังโปรแกรมเพื่อสร้างไฟล์ไฟล์เอกซ์คิวต์และคลังโปรแกรมใหม่

ในบริบทวิทยาการคอมพิวเตอร์ **โปรแกรมเชื่อมโยง** หรือ **ลิงเกอร์** () เป็นโปรแกรมสำหรับประกอบไฟล์ออบเจกต์ที่สร้างโดยตัวแปลโปรแกรมขึ้นเป็นโปรแกรมเดี่ยวที่สามารถดำเนินงานได้ (ไฟล์เอกซ์คิวต์)

บนเครื่องเมนเฟรมของไอบีเอ็ม เช่น OS/360 เรียกโปรแกรมเชื่องโยงว่า**ตัวแก้ไขการเชื่อม** (**linkage editor**)

บนยูนิกซ์ คำว่า**[[ตัวโหลด]]** (**Loader**) ใช้ในความหมายเดียวกันกับโปรแกรมเชื่อมโยง เนื่องจากไม่สามารถแยกแยะกระบวนการเชื่อมโยงที่เกิดขึ้นในขณะแปลโปรแกรมและขณะที่โปรแกรมดำเนินการได้อย่างชัดเจน ในบทความนี้ใช้ศัพท์ว่า**การเชื่อมโยง**สำหรับการเชื่อมโยงที่เกิดในกระบวนการแปลโปรแกรม และใช้ศัพว่า**การโหลด**สำหรับการเชื่อมโยงที่เกิดขึ้นในขณะโปรแกรมดำเนินการ

ไฟล์ออบเจกต์คือส่วนของโปรแกรมที่ประกอบไปด้วยรหัสโปรแกรมภาษาเครื่องและข้อมูลอื่นๆ สำหรับการเชื่อมโยง ข้อมูลได้ในการเชื่อมโยงเก็บอยู่ในรูปสัญลักษณ์ 2 ชนิด ได้แก่ 
* *สัญลักษณ์ส่งออก* (*Defined* symbol, *exported* symbol) ใช้บ่งบอกถึงฟังก์ชันและตัวแปรซึ่งมีอยู่ในไฟล์ออบเจกต์นั้นและส่วนโปรแกรมอื่นๆ สามารถเรียกใช้ได้
* *สัญลักษณ์นำเข้า* (*Undefined* symbol, *imported* symbol) ใช้บ่งบอกถึงฟังก์ชันและตัวแปรซึ่งมีการอ้างถึงหรือเรียกใช้ในไฟล์ออกเจกต์ แต่ยังไม่ได้นิยามในในไฟล์ออบเจกต์นั้น

โปรแกรมเชื่อมโยงทำหน้าที่หาที่อยู่จริงของสัญลักษณ์จากเข้าในไฟล์ออบเจกต์อื่นๆ ที่ได้มีสัญลักษณ์ส่งออกที่ตรงกับสัญลักษณ์นำเข้าในข้างต้น และระบุที่อยู่จริงแทนสัญลักษณ์นำเข้า ทำให้โปรแกรมเข้าถึงนิยามของฟังก์ชันและตัวแปรได้แม้จะมีการเรียกใช้และนิยามอยู่ต่างไฟล์ออบเจกต์กัน

โปรแกรมเชื่อมโยงสามารถใช้ไฟล์ออบเจกต์จากที่เก็บรวบรวมไฟล์ออบเจกต์ที่เรียกว่า*[[คลังโปรแกรม]]* (Library) ข้อได้เปรียบของการใช้คลังโปรแกรมแทนที่จะเป็นไฟล์ออบเจกต์ใหญ่ๆ ไฟล์เดียวก็คือท้ายสุดแล้วสามารถเลือกรวมเฉพาะไฟล์ออกเจกต์ที่จำเป็นต้องใช้งานเข้าในโปรแกรม แทนที่จะรวมไฟล์ออกเจกต์ขนาดใหญ่เข้าไปในโปรแกรม คลังโปรแกรมยังใช้เพื่อวัตถุประสงค์อื่นๆได้อีก นอกไปจากนั้นคลังโปรแกรมของระบบมักเชื่อมโยงเข้ากับโปรแกรมอื่นๆ โดยปริยาย

หมวดหมู่:วิทยาการคอมพิวเตอร์
หมวดหมู่:คอมไพเลอร์
หมวดหมู่:การเขียนโปรแกรม
แผ่นดินของเรา (เพลงพระราชนิพนธ์)

**แผ่นดินของเรา** () เป็นเพลงพระราชนิพนธ์ลำดับที่ 34 ในพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ซึ่งพระราชนิพนธ์โอกาสที่เจ้าหญิงอเล็กซานดรา เดอะออนะระเบิล เลดีโอกิลวี แห่งเคนต์ สหราชอาณาจักร เสด็จเยือนประเทศไทยเมื่อปี พ.ศ. 2502 โดยในครั้งนั้นพระองค์เสด็จพระราชดำเนินไปทรงรับด้วยพระองค์เองที่ท่าอากาศยานกรุงเทพ ระหว่างที่รอเครื่องบินลงจอดราว 10 นาที พระองค์ก็ตัดสินพระทัยพระราชนิพนธ์เพลงต้อนรับเจ้าหญิงในการมาเยือนครั้งนี้โดยพระองค์ก็พระราชนิพนธ์ทำนองเพลงภายในเวลาไม่กี่นาที จากนั้นก็ส่งโน้ตนั้นให้หม่อมราชวงศ์เสนีย์ ปราโมช ประพันธ์เนื้อร้องใส่ทำนองเพลงนั้นทันที เพื่อให้ทันงานเลี้ยงรับรองที่ศาลาผกาภิรมย์ ในสวนจิตรลดา พระราชวังดุสิต ที่จัดในค่ำวันเดียวกัน

กระทั่งกาลเวลาผ่านไปถึง พ.ศ. 2516 สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ได้กราบบังคมทูลต่อพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร เพื่อขอพระราชทานทำนองเพลงพระราชนิพนธ์อเล็กซานดราให้ท่านผู้หญิงมณีรัตน์ บุนนาค ใส่คำร้องภาษาไทยถวาย แต่เนื่องจากเดิมเพลงพระราชนิพนธ์อเล็กซานดรามีเพียง 16 ห้องเท่านั้น ทำให้คำร้องที่ท่านผู้หญิงมณีรัตน์ประพันธ์ขึ้นเกินและไม่เข้ากับทำนองที่มีอยู่เดิม พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร จึงพระราชนิพนธ์ทำนองท่อนกลางและท่อนท้ายเพิ่มเติมจนครบ 32 ห้อง

## แหล่งข้อมูลอื่น
* แผ่นดินของเรา..แผ่นดินของพระเจ้าอยู่หัว
* เว็บไซต์ของท่านผู้หญิงมณีรัตน์ บุนนาค ผู้ประพันธ์คำร้อง

หมวดหมู่:เพลงพระราชนิพนธ์ในพระบาทสมเด็จพระมหาภูมิพลอดุลยเดชมหาราช บรมนาถบพิตร
หมวดหมู่:ผลงานในปี พ.ศ. 2502
หมวดหมู่:เพลงปลุกใจของไทย
พระตำหนักดาราภิรมย์

270px|thumb|right|พระตำหนักดาราภิรมย์ มุมมองจากทางเข้าในทิศตะวันออกเฉียงเหนือ

**ตำหนักดาราภิรมย์** เป็นตำหนักของเจ้าดารารัศมี พระราชชายา ในพระบาทสมเด็จพระจุลจอมเกล้าเจ้าอยู่หัว  โดยเจ้าดารารัศมี พระราชชายาโปรดให้ก่อสร้างขึ้นประมาณช่วงปี พ.ศ. 2470-2472 หลังจากที่พระบาทสมเด็จพระมงกุฎเกล้าเจ้าอยู่หัวพระราชทานพระบรมราชานุญาตให้เจ้าดารารัศมี พระราชชายาทรงย้ายกลับมาประทับที่เชียงใหม่เป็นการถาวร หลังจากที่พระบาทสมเด็จพระจุลจอมเกล้าเจ้าอยู่หัว​เสด็จสวรรคต 

ตัวตำหนักเป็นเรือนไม้สองชั้น ปัจจุบันอยู่ในการดูแลของจุฬาลงกรณ์มหาวิทยาลัย ซึ่งได้ปรับปรุงเป็นพิพิธภัณฑ์พระตำหนักดาราภิรมย์ จัดแสดงพระราชประวัติและพระราชวงศ์ฝ่ายเหนือ เครื่องใช้ส่วนพระองค์ ของที่ทรงได้รับพระราชทาน รวมทั้งพระราชหัตถเลขาระหว่างพระบาทสมเด็จพระจุลจอมเกล้าเจ้าอยู่หัว และเจ้าดารารัศมี พระราชชายา ซึ่งแสดงให้เห็นถึงความรักระหว่างพระบาทสมเด็จพระจุลจอมเกล้าเจ้าอยู่หัวและเจ้าหญิงแห่งราชวงศ์ฝ่ายเหนือ ที่ได้ทรงดำรงพระอิสริยยศพระราชชายา อันเป็นพระฐานันดรศักดิ์พระมเหสีเทวีพระองค์เดียวในประวัติศาสตร์ไทย

ตำหนักดาราภิรมย์ ยังเป็นสถานที่จัดงานวันพระราชชายาเจ้าดารารัศมี ตรงกับวันที่ 9 ธันวาคม ของทุกปี ซึ่งเป็นวันสิ้นพระชนม์ของเจ้าดารารัศมี พระราชชายา โดยจะมีการประกอบพิธีบวงสรวงถวายสักการะ พิธีบำเพ็ญกุศลอุทิศถวาย และพิธีวางพวงมาลาถวายราชสักการะบริเวณหน้าพระอนุสาวรีย์เจ้าดารารัศมี พระราชชายา  

## รูปแบบอาคาร
ตำหนักดาราภิรมย์เป็นอาคารสองชั้นครึ่งตึกครึ่งไม้ ใต้ถุนโล่ง หลังคาทรงปั้นหยาซ้อนกัน ทรงสูง ซึ่งได้รับ อิทธิพลจากต่างประเทศในยุคนั้น ชั้นบนกั้นเป็น ห้องต่าง ๆ มีช่องเปิดลายฉลุบริเวณคอสอง เพื่อใช้ระบายอากาศ มีระเบียงร้านไม้ด้านหลัง และซุ้มเทียบ รถยนต์ด้านหน้า 

## สวนเจ้าสบาย
เจ้าดารารัศมี พระราชชายา ทรงสนพระทัยในการเกษตรและทรงหวังจะช่วยการกสิกรรมของภาคเหนือ ทรงสร้างสวนทดลองการเกษตรชื่อ "สวนเจ้าสบาย" ทรงทดลองปลูกดอกกุหลาบพันธุ์ใหม่ ๆ ที่ได้มาจากสมาคมกุหลาบแห่งอังกฤษ และทรงโปรดกุหลาบดอกใหญ่สีชมพู จึงทรงตั้งชื่อถวายเป็นพระบรมราชานุสรณ์แด่พระบรมราชสวามีว่า "จุฬาลงกรณ์"

## การดูแล
เจ้าดารารัศมี พระราชชายา ทรงทำพินัยกรรมประทานที่ดินและตำหนักดาราภิรมย์ ให้เป็นมรดกแก่เจ้าแก้วมงคล ณ เชียงใหม่ ราชบุตรในเจ้าราชวงศ์ (เลาแก้ว ณ เชียงใหม่) เจ้าราชวงศ์แห่งนครเชียงใหม่ ซึ่งเป็นมรดก 1 ใน 4 ส่วนของเจ้าดารารัศมี พระราชชายาต่อมาในปี พ.ศ. 2492 จุฬาลงกรณ์มหาวิทยาลัยได้ขอซื้อที่ดินและตำหนักดาราภิรมย์ เพื่อเตรียมการขยายการศึกษาระดับอุดมศึกษาสู่ภูมิภาค แต่ต่อมาก็ไม่ได้ดำเนินการแต่อย่างใด กระทั่งได้บูรณะและจัดตั้งเป็นพิพิธภัณฑ์อันเป็นมรดกล้ำค่าของแผ่นดินแทน ปัจจุบันพระตำหนักอยู่ในความดูแลของศูนย์ส่งเสริมวัฒนธรรม ร่วมกับสำนักงานจัดการทรัพย์สิน เป็นผู้พัฒนาพื้นที่

## อ้างอิง

## แหล่งข้อมูลอื่น
* เว็บไซต์ oceansmile
* พระตำหนักดาราภิรมย์ 

หมวดหมู่:พิพิธภัณฑ์ในจังหวัดเชียงใหม่
หมวดหมู่:พระตำหนักในจังหวัดเชียงใหม่
หมวดหมู่:พิพิธภัณฑ์ในจุฬาลงกรณ์มหาวิทยาลัย
หมวดหมู่:อาคารอนุรักษ์
หมวดหมู่:สถานที่ที่ตั้งชื่อตามพระนามของเจ้าดารารัศมี พระราชชายา
หมวดหมู่:สิ่งก่อสร้างในอำเภอแม่ริม
หมวดหมู่:เจ้าดารารัศมี พระราชชายา
แผ่นดินของเรา (ภาพยนตร์)

***แผ่นดินของเรา*** เป็นภาพยนตร์ไทยแนวชีวิต จินตนิยม ขนาด 35 มม. พากย์เสียงในฟิล์ม ปี พ.ศ. 2519 ดัดแปลงจากนวนิยายชื่อเดียวกันของแม่อนงค์ สร้างและจัดจำหน่ายโดยจิรบันเทิงฟิล์ม กำกับโดยส.อาสนจินดา นำแสดงโดยสมบัติ เมทะนี, เนาวรัตน์ ยุกตะนันท์, นัยนา ชีวานันท์ และนิรุตติ์ ศิริจรรยา เข้าฉายครั้งแรกเมื่อวันที่ 4 มิถุนายน พ.ศ. 2519 ที่โรงภาพยนตร์ศาลาเฉลิมไทย - สามย่านรามา ภาพยนตร์เรื่องแผ่นดินของเรา ยังเป็นภาพยนตร์เรื่องแรกในชีวิตการแสดงของเนาวรัตน์ ยุกตะนันท์ หลังจากที่เธอคว้าตำแหน่งรองมิสออด๊าซ

## เนื้อเรื่อง
*แผ่นดินของเรา* เล่าเรื่องราวของ ภัคคินี (เนาวรัตน์ ยุกตะนันท์) บุตรสาวคนเล็กของ พระวรนาถประณต (ส.อาสนจินดา) ขุนนางผู้ทรงเกียรติในท้องถิ่น ซึ่งตกหลุมรัก ธำรง (สมบัติ เมทะนี) เพื่อนของบิดาและเจ้าของไร่แห่งทุ่งวัวแล่น แม้ทั้งสองจะแต่งงานกัน แต่ชีวิตคู่กลับไม่เป็นไปตามความคาดหวังของภัคคินี และขาดความตื่นเต้นในชีวิต

ต่อมา นเรนทร์ (นิรุตติ์ ศิริจรรยา) คู่หมั้นของ อัจฉรา (นัยนา ชีวานันท์) พี่สาวคนโตของภัคคินี เดินทางกลับจากต่างประเทศและเดินทางมายังทุ่งวัวแล่น การพบกันครั้งนี้นำไปสู่ความสัมพันธ์ลับระหว่างภัคคินีกับนเรนทร์ จนทั้งสองตัดสินใจหลบหนีไปด้วยกันในเช้าวันพิธีแต่งงานของอัจฉรากับนเรนทร์ สร้างความอับอายและกระทบต่อเกียรติยศของครอบครัวพระวรนาถประณต

อย่างไรก็ตาม ชีวิตหลังการหลบหนีของทั้งคู่กลับเต็มไปด้วยความยากลำบาก ต้องเผชิญกับความขัดสนและความไม่แน่นอน ทำให้ปลายทางชีวิตของทั้งสองดูมืดมน แผ่นดินของเรา จึงสะท้อนแนวคิดว่าความสุขที่แท้จริงมิได้อยู่ที่การหลีกหนี หากแต่อยู่ที่การยึดมั่นในรากเหง้าและผืนแผ่นดินของตนเอง

## รายชื่อนักแสดง
* สมบัติ เมทะนี รับบท ธำรง
* เนาวรัตน์ ยุกตะนันท์ รับบท ภัคคินี
* นัยนา ชีวานันท์ รับบท อัจฉรา (ใหญ่)
* ช่อเพชร ชัยเนตร รับบท สายสวรรค์ (อึ่ง)
* นิรุตติ์ ศิริจรรยา รับบท นเรนทร์
* ส.อาสนจินดา รับบท พระวรนาถประณต (ผิน)
* มารศรี ณ บางช้าง รับบท เพทาย
* แพน บอระเพ็ด รับบท นายสา
* ศิริ ศิริจินดา

## อ้างอิง

## แหล่งข้อมูลอื่น
*http://thaifilmreviews.com/reviews/แผ่นดินของเรา
* http://www.thaifilm.com/forumDetail.asp?topicID=1629 

หมวดหมู่:ภาพยนตร์ไทยที่ออกฉายในปี พ.ศ. 2519
หมวดหมู่:ภาพยนตร์ที่กำกับโดย ส. อาสนจินดา
หมวดหมู่:ภาพยนตร์โดยจิรบันเทิงฟิล์ม
หมวดหมู่:ภาพยนตร์ไทยในคริสต์ทศวรรษ 1970
หมวดหมู่:ภาพยนตร์ภาษาไทย
หมวดหมู่:ภาพยนตร์ที่ถ่ายทำใน 35 มม.
หมวดหมู่:ภาพยนตร์ภาษาไทยในคริสต์ทศวรรษ 1970
หมวดหมู่:ภาพยนตร์รักชีวิตไทย
60

**60** (**หกสิบ**) เป็นจำนวนธรรมชาติที่อยู่ถัดจาก 59 (ห้าสิบเก้า) และอยู่ก่อนหน้า 61 (หกสิบเอ็ด)

## คำเติมนำหน้า
* ภาษากรีก - 
* ภาษาละติน - 

## ความหมาย
* ปี พ.ศ. 60 และ ค.ศ. 60
* 60 เป็นเลขอะตอมของนีโอดิเมียมและไอโซโทปแผ่รังสีของโคบอลต์
* 60 ปี คือ วาระเกษียณอายุของข้าราชการ
* 60 ปี เท่ากับ 1 รอบปีใหญ่ (5 รอบปีนักษัตร) เป็นการนับปีนักษัตรร่วมกับเลขปีจุลศักราช
* 60 นาที เท่ากับ 1 ชั่วโมง
* 60 วินาที เท่ากับ 1 นาที
* 60 วิลิปดา เท่ากับ 1 ลิปดา
* 60 ลิปดา เท่ากับ 1 องศา
* แซยิด คือวันครบรอบ 60 ปีบริบูรณ์
* "Diamond jubilee" ครบรอบ 60 วาระปีของวาระสำคัญ
* 60 องศา คือ ความกว้างของแต่ละมุมของสามเหลี่ยมด้านเท่า

## ในทางคณิตศาสตร์

หมวดหมู่:จำนวนเต็ม
นิวอิงแลนด์

**นิวอิงแลนด์** () เป็นเขตหนึ่งในสหรัฐอเมริกาตั้งอยู่ทางตะวันออกเฉียงเหนือของประเทศ โดยมีเมืองบอสตัน เป็นเมืองขนาดใหญ่ในเขต เขตนิวอิงแลนด์ประกอบด้วย 6 รัฐ ได้แก่  รัฐคอนเนทิคัต รัฐนิวแฮมป์เชอร์ รัฐเมน รัฐแมสซาชูเซตส์ รัฐโรดไอแลนด์ และ รัฐเวอร์มอนต์ นิวอิงแลนด์มีทีมกีฬาที่สำคัญคือ นิวอิงแลนด์ เพทริออตส์ ทีมอเมริกันฟุตบอลจากเมืองฟอกซ์โบโร และทีมฟุตบอล นิวอิงแลนด์ เรฟโวลูชัน

## อ้างอิง

หมวดหมู่:สหรัฐอเมริกา
หมวดหมู่:นิวอิงแลนด์
สายฝน (เพลงพระราชนิพนธ์)

**สายฝน** หรือ **Falling Rain** เป็นเพลงพระราชนิพนธ์ลำดับที่ 3 ทรงพระราชนิพนธ์ใน พ.ศ. 2489 ขณะทรงเป็นสมเด็จพระเจ้าน้องยาเธอ เจ้าฟ้าภูมิพลอดุลยเดช เป็นงานทดลองของพระองค์ในจังหวะวอลท์ซ ทรงพระกรุณาโปรดเกล้าฯ ให้พระเจ้าวรวงศ์เธอ พระองค์เจ้าจักรพันธ์เพ็ญศิริ นิพนธ์คำร้องภาษาไทย ส่วนภาษาอังกฤษ พระเจ้าวรวงศ์เธอ พระองค์เจ้าจักรพันธ์เพ็ญศิริ ทรงแต่งร่วมกับท่านผู้หญิงนพคุณ ทองใหญ่ ณ อยุธยา เพลงพระราชนิพนธ์สายฝนนี้บรรเลงครั้งแรกที่เวทีลีลาศสวนอัมพร เมื่อวันอาทิตย์ที่ 2 มิถุนายน พ.ศ. 2489 ในงานรื่นเริงของ สมาคมส่งเสริมการเลี้ยงไก่แห่งประเทศไทย บรรเลงโดยวงสุนทราภรณ์ ขับร้องโดย เพ็ญศรี พุ่มชูศรี ในเวลาต่อมาเพลงนี้นำมาขับร้องใหม่โดย รุ่งฤดี แพ่งผ่องใส , นภา หวังในธรรม, สวลี ผกาพันธ์

 

พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตรมีรับสั่งถึงความลับของเพลงนี้ไว้เมื่อวันที่ 16 ธันวาคม พ.ศ. 2524 ว่า

 

"...เมื่อแต่งมาเป็นเวลา 6 เดือน ม.จ.จักรพันธ์ได้เขียนจดหมายมาถึง บอกว่ามีความปลาบปลื้มอย่างหนึ่ง เพราะไปเชียงใหม่ เดินไปตามถนนได้ยินเสียงคนผิวปากเพลงสายฝน ก็เดินตามเสียงไปเข้าไปในตรอกซอยแห่งหนึ่ง ก็เห็นคนกำลังซักผ้าแล้วก็มีความร่าเริงใจ ผิวปากเพลงสายฝนและก็ซักผ้าไปด้วย ก็นับว่าสายฝนนี้มีประสิทธิภาพสูงซักผ้าได้สะอาด...ที่จริงความลับของเพลงมีอย่างหนึ่ง คือเขียนไป 4 ช่วง แล้วก็ช่วงที่ 1 ที่ 2 ที่ 3 ที่ 4 เสร็จแล้วเอาช่วงที่ 3 มาแลกช่วงที่ 2 กลับไป ทำให้เพลงมีลีลาต่างกันไป...เป็น 1 3 2 4..."

หมวดหมู่:เพลงพระราชนิพนธ์ในพระบาทสมเด็จพระมหาภูมิพลอดุลยเดชมหาราช บรมนาถบพิตร
หมวดหมู่:ผลงานในปี พ.ศ. 2489
กูเกิล ปฏิทิน

thumb|300px|ภาพการทำงานของ กูเกิล แคเลนเดอร์ แสดงผลรวมการทำงานของปฏิทินผู้ใช้ 3 คน และปฏิทินชมรม รวมกันในปฏิทินเดียว (โดยแบ่งแยกแต่ละสี)

**กูเกิล แคเลนเดอร์** (; รหัสพัฒนา CL2) เป็นเว็บแอปพลิเคชัน สำหรับบริหารตารางเวลาให้บริการฟรีโดยบริษัทกูเกิล เปิดให้ใช้งานเมื่อวันที่ 13 เมษายน พ.ศ. 2549 โดยสามารถทำงานร่วมกับระบบอีเมลของกูเกิล จีเมล สำหรับผู้ใช้ที่ไม่ได้ลงทะเบียนกับจีเมล สามารถใช้งานได้ผ่านชื่อบัญชีของกูเกิลได้โดยตรง

การใช้งานดำเนินการผ่านเว็บไซต์ของแคเลนเดอร์ หรือสามารถเรียกใช้งานได้โดยตรงผ่านทางจีเมล โดยทำงานได้ทุกระบบปฏิบัติการเนื่องจากทำงานผ่านทางเว็บเบราว์เซอร์ โดยรับรองการทำงานของ อินเทอร์เน็ตเอกซ์โพลเรอร์และมอซิลลา ไฟร์ฟอกซ์ ซึ่งเบราว์เซอร์อื่นอาจจะมีปัญหาได้ นอกจากนี้การทำงานของตัวโปรแกรมสามารถนำข้อมูลของ iCal หรือ เอาต์ลุกมาใช้งานได้ทันที

ตัวโปรแกรมแคเลนเดอร์ยังสามารถใช้งานแชร์ปฏิทินร่วมกับผู้ใช้คนอื่นได้

## อ้างอิง

## แหล่งข้อมูลอื่น
* กูเกิล แคเลนเดอร์
* แนะนำกูเกิล แคเลนเดอร์

หมวดหมู่:กูเกิล
หมวดหมู่:โปรแกรมประยุกต์บนเว็บ
สมศักดิ์ โกศัยสุข

**สมศักดิ์ โกศัยสุข** (เกิด 2 มีนาคม พ.ศ. 2488) อดีตแกนนำพันธมิตรประชาชนเพื่อประชาธิปไตย และอดีตหัวหน้าพรรคการเมืองใหม่ อดีตพ่อค้ายาปลุกใจเสือป่า เป็นผู้ที่รู้จักกันดีในฐานะเป็นผู้นำสมาพันธ์แรงงานรัฐวิสาหกิจสัมพันธ์ ปัจจุบันเป็นหัวหน้าพรรคพรรคสังคมประชาธิปไตยไทย

## ประวัติ
สมศักดิ์ เกิดเมื่อวันที่ 2 มีนาคม พ.ศ. 2488 ที่ตำบลควนเกย อำเภอร่อนพิบูลย์ จังหวัดนครศรีธรรมราช

## ประวัติและการศึกษา
นายสมศักดิ์ โกศัยสุข จบการศึกษาชั้นมัธยมศึกษาตอนต้น โรงเรียนร่อนพิบูลย์ จังหวัดนครศรีธรรมราช และโรงเรียนมัธยมพัทลุงวิทยา จังหวัดพัทลุง ระดับมัธยมศึกษาตอนปลาย โรงเรียนจังหวัดพัทลุง จังหวัดพัทลุง ระดับปริญญาตรี นิติศาสตรบัณฑิต มหาวิทยาลัยสุโขทัยธรรมาธิราช และระดับปริญญาโท ศิลปศาสตรมหาบัณฑิต (รัฐศาสตร์) สาขา การปกครอง มหาวิทยาลัยเกษตรศาสตร์

## บทบาทการเมือง

นายสมศักดิ์ โกศัยสุข เคยดำรงตำแหน่งกรรมาธิการวิสามัญ สภาผู้แทนราษฎร เคยเข้าร่วมชุมนุมในเหตุการณ์พฤษภาทมิฬ ในปี พ.ศ. 2535 โดยคู่เคียงข้าง พล.ต.จำลอง ศรีเมือง และเป็น 1 ในผู้ที่ถูกหมายจับเช่นเดียวกับแกนนำคนอื่น ๆ เช่น นายปริญญา เทวานฤมิตรกุล, นายแพทย์เหวง โตจิราการ และนางประทีป อึ้งทรงธรรม ฮาตะ 

ต่อมาในปี พ.ศ. 2549 ได้เป็น 1 ใน 5 แกนนำพันธมิตรประชาชนเพื่อประชาธิปไตย (พธม.) ร่วมชุมนุมทางการเมืองเพื่อขับไล่พันตำรวจโททักษิณ ชินวัตร และการชุมนุมของกลุ่มพันธมิตรประชาชนเพื่อประชาธิปไตย พ.ศ. 2551 ต่อมาได้มีการจัดตั้งพรรคการเมืองใหม่ขึ้น จึงได้มีการลงมติเลือกให้นายสมศักดิ์เป็นหัวหน้าพรรคคนแรก ต่อมานายสมศักดิ์ โกศัยสุข ได้ลาออกจากตำแหน่งหัวหน้าพรรค เพื่อหลีกให้นายสนธิ ลิ้มทองกุล เข้ามาทำหน้าที่แทน แต่ในที่สุดก็ต้องกลับเข้ามารับหน้าที่ดังกล่าวอีกครั้ง ในเดือนกรกฎาคม พ.ศ. 2553 ภายหลังการลาออกของนายสนธิ ลิ้มทองกุล ต่อมาในปลายเดือนเมษายน พ.ศ. 2554 นายสมศักดิ์ได้ประกาศถอนตัวจากการเป็นแกนนำพันธมิตรฯ เนื่องจากทำตามข้อเสนอของสมาพันธ์แรงงานรัฐวิสาหกิจสัมพันธ์ (สรส.) จากการลงมติกันก่อนหน้านั้นไม่นานจากเรื่องการส่งพรรคการเมืองใหม่ลงเลือกตั้งในปี พ.ศ. 2554 หรือไม่

ในการเลือกตั้ง พ.ศ. 2554 ได้ลงสมัคร ส.ส. ในระบบบัญชีรายชื่อลำดับที่ 1 ของพรรคการเมืองใหม่ แต่ไม่ได้รับการเลือกตั้ง

## วิกฤตการณ์การเมืองไทย พ.ศ. 2556–2557
ในช่วงวิกฤตการณ์การเมืองไทย พ.ศ. 2556–2557 นายสมศักดิ์ได้เข้าร่วมกับการชุมนุมต่อต้านรัฐบาล น.ส.ยิ่งลักษณ์ ชินวัตร  โดยมีบทบาทเป็นผู้นำในการชุมนุมภายในพื้นที่กระทรวงมหาดไทย  รวมถึงก่อนหน้านั้นก็ยังเป็นผู้ดูแลรักษาความปลอดภัยเวทีที่อนุสาวรีย์ชัยสมรภูมิ ซึ่งเป็นจุดที่มีความเสี่ยงต่ออันตรายสูง ร่วมกับนายถาวร เสนเนียม แกนนำกปปส. (คณะกรรมการประชาชนเพื่อการเปลี่ยนแปลงประเทศไทยให้เป็นประชาธิปไตยที่สมบูรณ์อันมีพระมหากษัตริย์ทรงเป็นประมุข) ด้วย

ในวันที่ 14 พฤษภาคม พ.ศ. 2557 จากการชุมนุมในครั้งนี้ ศาลอาญาอนุมัติหมายจับแกนนำ กปปส. รวม 43 คน ผู้ต้องหาคดีกบฏ และความผิดอื่น รวม 8 ข้อหา เพื่อติดตามตัวมาดำเนินกระบวนการตามกฎหมาย โดยนายสมศักดิ์เป็นผู้ต้องหาหมายเลขที่ 39 

## อ้างอิง

## แหล่งข้อมูลอื่น
*เว็ปไซด์อย่างเป็นทางการ

 

หมวดหมู่:นักเคลื่อนไหวชาวไทย
หมวดหมู่:บุคคลจากอำเภอร่อนพิบูลย์
หมวดหมู่:นักการเมืองจากจังหวัดนครศรีธรรมราช
หมวดหมู่:พรรคสังคมประชาธิปไตยไทย
หมวดหมู่:การเมืองภาคประชาชน
หมวดหมู่:บุคคลที่เกี่ยวข้องกับเหตุการณ์พฤษภาทมิฬ
หมวดหมู่:บุคคลจากโรงเรียนพัทลุง จังหวัดพัทลุง
หมวดหมู่:บุคคลจากสาขาวิชานิติศาสตร์ มหาวิทยาลัยสุโขทัยธรรมาธิราช
หมวดหมู่:บุคคลจากคณะสังคมศาสตร์ มหาวิทยาลัยเกษตรศาสตร์
หมวดหมู่:นักการเมืองที่เป็นแนวร่วมกปปส.
หมวดหมู่:หัวหน้าพรรคการเมืองในประเทศไทย